ГьИДЕРИЛ ХОЧБАР

ВитIун чи вачIарав хундерил боца,
Хунзахъе Хучубар вачIайин абун.
-Унге эбел хваяв, тIаде Хунзахъе,
Дуйго Нуцалханил рекIкIин батилеб,
Дуйго хIедулазул хIилла батилеб 
-АхIун чи вачIиндал дун инчIеб мехалъ,
ХIинкъунилан ккела дун хIедулазда,
Къанилан ккеларищ дун Нуцалида?
Живго Нуцалханий цо чу бачана,
Нуцалил лъадуе маргъич босана,
АхIун вачIарасе бачун квий кьуна,
Гьениса вилълъана тIаде Хунзахъе.
-Асалам гIалайкум, Хунзахъ Нуцалхан!
-ВагIалайкум салам, лачин Хучубар!
-Дуегойи, Нуцал дун къваригIарав,
Дурго бодуедай дун хIажалъарав?
-Диела, Хучубар, мун къваригIарав,
Дирго бодуеги мун хIажалъарав.
Нуцалил рокъове жив щвараб мехалъ,
БагIарал хIатIада хIатIимахх бана,
КIалдибеги бана квеш маххул синжир.
Цо гIакIа ахIана Нуцалил росулъ:
«ХIамул ругелаца хIамудги босе,
ХIамул гьечIелаца магьидги бачче!»
-Вилълъа ле, Хучубар, ТIалтIа гьоцIире,
Махсару рагIулин гIолохъабазул.
-Валлагь, вилълъуневха, щай вилълъунарев,
Махсаруяли дий цIакъин бокьулеб.
Гьеб тIалтIа гьоцIиве жив щвараб мехалъ,
Цо цIа баканила тIалтIа гьоцIибе,
ТIалу багIарараб дунял хинлъараб.
-КечI ахIе Хучубар,щай ахIулареб,
КечI ахIизеяли цIакъав рагIулин.
Кьурде ле, Хучубар, щай кьурдуларев,
Кьурдизеяли мун цIакъав рагIулин.
-КечI ахIизеяли цIакъав вукIарав,
КечI ахIулеб кIалдиб синжир бан буго.
Кьурдизеяли дун лъикIав вукIарав,
Кьурдулел хIатIада хIатIиммах буго.
Дир кIалдибе бараб квеш маххул синжир
Квешаб мочол чедлъун бич-бичун аги!
Дир хIатIада бараб квешаб хIатIимахх
Бакълъуда миччилгIан бихх-биххун аги!
Кинго ахIейила хIалги течIелъул,
Цо кечI ахIанила Хучубарица:
-Гьеб хундерил росулъ берцинал ясал,
Берциналал рихьун, гьел кIвекIарав щив?
Нужор магIардаса кьариял чуял,
ТIаса кьалал рахъун, гьел ричарав щив?
ГIурул рагIалалда оцазул ручнул,
Лъица оцал хъамун чIорого ругел?
Гьадал тIаса ругел къорол руччаби,
Лъица россалги чIван , къороллъун ругел?
Гьадал тIаса ругел гIисинал лъимал,
Лъица умумул чIван, бесдаллъун ругел?
Хунзахъ ГIумаханил гIарцул хъалиман
ЧIарде босун цIана Хучубарица.
ГIумаханил Бахул дарайдул горде,
Гордониса лъугьун, лъица бахъараб?
Гьиналъе гьарурал Нуцалил вассал
Цо-цо накуялде цо-цо вегана.
Цин-циял къвалакье гьел васалги ккун,
КIанцIун виччанила Хучбар цIадаве.
-Щайзе зигардулел , умумул хваял,
Нужорго умумуз бакараб цIайин!
Жеги Хучубарил михъцин чIурхIичIо,
Кiиго гьиналъул вас вухIулев вуго.
-Риччаела, Хучбар, гьел лъимал къватIир,
Дуйго Нуцалханил ханлъиги кьелин!
-Валлагь, риччаларо гьал лъимал къватIир,
Риччазелан къачIо ц1адаре къвалакь.
Саламилан абе дир эбелалда,
ДубгIайилан абе Гьидалъ боялда:
-ГIададани хвечIо нужор Хучубар,
КIиго лочнол хоно бекун гурони.
Радал-къалъизегIан къалигун зурма,
ГIи гъурулеб гъалбацI кодов щванилан.
Къалъудаса нахъе чIегIераб магIу,
КIиго гьиналъул вас цIед вухIанилан.

РагIабазе баян
1. Нуцалхан-аваразул хан.
2. ХIедулал-хундерил тIалъиялда бугеб цо чанго росдал гIадамазда лъураб гIаммаб цIар. КочIолъ «ханзабазул хIилла» магIнаялда буго.
3. ТIалтIа- Хунзахъ росулъ бугеб цо бакIалда цIар.
4. ГIумахан- аваразул хан.
5. ЧIар- цIоралда бугеб магIарул росу.
6. Баху- ГIумаханил чIужу.
7. Гьин(д)-гIарабазул маргьабазулъ цIакъго берцинайилан цIар бугей чIужугIадан. КочIолъ Нуцалил чIужу гьелде ячун йиго.
8. ДубгIа-кочIолъ «рецц», «щукру» абураб магIнаялда.